
Egy épület több funkció szerinti energiaigényének vizsgálata

Kulcsszavak: határhőmérséklet; hőfokhíd; energiaigény
Az épületek várható energiaigényének pontosabb meghatározása kiemelkedően fontos a jövőbeni energiaigények becslése szempontjából. Ez a pályamunka két olyan új ötletet mutat be, amelyek hozzájárulhatnak az energiaigények várható értékeinek pontosabb meghatározásához.
Az első ötlet az épület funkciójának alaposabb figyelembevételét javasolja, amely lehetővé teszi, hogy két vagy több azonos épület eltérő energiaigényét meghatározzuk az egyes épületek funkcionális használata alapján. A pályamunka alapján például a fűtési energiaigény egy kereskedelmi létesítmény esetében akár kétszerese is lehet egy lakóépületének. Hasonlóképpen, a hűtési energiaigény is eltérhet.
A második ötlet a fűtési hőfokhíd és hűtési hőfokhíd értékeinek meghatározására vonatkozik a napi minimális és maximális hőmérsékletadatok alapján. Ez az ötlet akkor lehet releváns, ha csak kevés napi középhőmérsékleti érték áll rendelkezésünkre. A napi minimum és maximum hőmérsékletekből számított értékek követik a napi középhőmérsékletből származtatott fűtési hőfokhíd és hűtési hőfokhíd értékeket.



